
DECISIÓ 35/04

Assumpte: Programa Afers exteriors, emès per TV3 el 9 de juny de 2004, a les 21.55 hores.

1. El 10 de juny de 2004, una persona formula una reclamació en relació amb el programa esmentat. La persona reclamant considera que els comentaris d’incredulitat del conductor del programa eren ofensius envers la religió. 

2. En el programa objecte de la reclamació, el senyor Miquel Calçada arriba al Vaticà, del qual diu que “és l’Estat més petit del món i també un dels més rics, la seva història és plena de misteris i escàndols i el cap d’Estat no es diu Rainier, és la Ciutat del Vaticà”.

Miquel Calçada presenta el programa manifestant que: “Si un viatge és la recerca d’alguna cosa, un viatge al Vaticà, només pot ser una recerca de fe. Però, on es troba la fe? La fe es compra? Te la regala algú?” Diu que aquestes són preguntes que no es feia des de la primera comunió però que no pensava marxar del Vaticà sense fe. 

A continuació se succeeixen una sèrie d’entrevistes a catalans que viuen a Roma des de fa molts anys, així com visites a diversos llocs i ens del Vaticà :

· Valentí Miserachs, director de l’Institut Pontifici de Música Sacra.

· Ramon Julià, escolapi especialista en Sant Josep de Calasanç, oficial de la Congregació per al Culte Diví

· Rossend Domènech, corresponsal a Itàlia d’El Periódico
· Visita a l’església de Santa Maria on mossèn Valentí Miserachs toca l’òrgan

· Visita guiada als estudis de Telepace (TV del Vaticà) i explicació del seu funcionament

· Visita a Castel Gandolfo on Joan Casanovas, religiós i astrònom de l’Observatori Astronòmic del Vaticà, explica les funcions d’aquest l’observatori

· Visita a l’interior de la Ciutat del Vaticà, acompanyat de mossèn Julià, on es mostren i es comenten els diferents serveis de què disposa aquesta ciutat.

· Retorn a la biblioteca de l’Observatori Astronòmic del Vaticà

En la part final del programa, el senyor Calçada conclou que havia anat al Vaticà a trobar la fe i, diu,  havia acabat enfrontant-se a una realitat com un temple: “Tot s’acaba. Potser era un avís! El coneixement ens fa fatalistes? Els llibres són perjudicials?” Afirma que tot això no ho pensava quan va fer la primera comunió: “Devorava pàgines i més pàgines de coneixement i l’única fe que hi trobava era la fe d’errates”. 

Seguidament es mostra una imatge de Castel Gandolfo i el conductor del programa fa la reflexió següent: “Tot plegat era una mica confús. Vaig recordar les paraules de Rossend Domènech: ‘El Vaticà ha sobreviscut tots aquests anys no gràcies a la fe sinó gràcies a ser un Estat sobirà’ i mentre marxava d’allà vaig pensar que el nostre petit país fa molts anys que resisteix sense un estat propi. Potser això és la fe”.

        La durada total del programa és de 33 minuts i 3 segons.  

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 28 de juliol de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació perquè entén que en el programa analitzat no hi ha elements que puguin ser considerats irrespectuosos o ofensius vers les confessions religioses i considera que aquest capítol segueix una estructura i un to similars a la resta d’emissions del programa Afers exteriors. 

4. Comunicar aquesta decisió a la persona interessada i a Televisió de Catalunya.

Barcelona,  28 de juliol de 2004

El president

Francesc Codina i Castillo

